Det Økonomiske og Sociale Udvalgs udtalelse om »Kommissionens forslag til Rådets forordning (EF) om anvendelse af artikel 6 i Rådets forordning (EF) nr. 3281/94 og (EF) nr. 1256/96 om anvendelse af flerårige arrangementer med generelle toldpræferencer for visse industrivarer og landbrugsprodukter med oprindelse i udviklingslande, som fastsætter udelukkelse af de mest udviklede lande fra de generelle toldpræferencer« (98/C 73/16)

Rådet for Den Europæiske Union besluttede den 14. november 1997 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for EF's Eksterne Forbindelser, Handels- og Udviklingspolitik, som udpegede Helmut Giesecke til ordfører uden studiegruppe. Sektionen vedtog sin udtalelse enstemmigt den 25. november 1997.

Det Økonomiske og Sociale Udvalg vedtog på sin 350. plenarforsamling af 10. og 11. december 1997, mødet den 10. december 1997, med 119 stemmer for og 6 hverken for eller imod, følgende udtalelse.

1. Indledning

1.1. De generelle toldpræferencer for perioden 1994-1997 var genstand for en grundlæggende revision (). Et vigtigt mål for det nye flerårige arrangement var væsentligt at forbedre gennemsigtigheden og forudsigeligheden i arrangementet med generelle toldpræferencer i forhold til den tidligere ordning med toldkontingenter og -lofter. Såvel leverandører og myndigheder i udviklingslandene, der ønskede at koncentrere eksportindsatsen på klart overskuelige markeder, som de europæiske importører, der skulle have et tilstrækkeligt incitament til at opbygge nye, stabile leverandørnet, havde fordel af denne forenkling.

1.2. Som noget nyt indførtes muligheden for gradvis at lade udviklingslande, som målt efter bruttonationalprodukt og eksportkapacitet havde udviklet sig mere, glide ud af præferenceordningen. I overensstemmelse med princippet om »global neutralitet« opretholdtes den præferenceberettigede imports samlede omfang, således at besparelser blev overført til de fattigste udviklingslande.

1.3. Samtidig gik man i gang med at udarbejde en handelspolitisk ordning, der skulle anspore enkelte udviklingslande til at overholde krav på det sociale område og inden for miljøbeskyttelse. Denne ordning foreligger nu.

2. Kommissionens forslag

2.1. I sit nye udkast til forordning () foreslår Kommissionen, at Sydkorea, Hongkong og Singapore udelukkes fra de generelle toldpræferencers fordele på grundlag af objektive, klart definerede velstandskriterier.

2.2. I en særlig finansieringsoversigt anslås de samlede toldfordele i 1997 til 40,3 mio. ecu, som fremover stilles til disposition for fattigere udviklingslande.

2.3. Udelukkelse af disse tre lande fra arrangementet med generelle toldpræferencer må ikke modvirke fordelene ved den regionale oprindelseskumulation.

2.4. De nye ansporende ordninger til beskyttelse af arbejdstagernes rettigheder og beskyttelse af miljøet træder i kraft den 1. januar 1998.

3. ØSU's bemærkninger

3.1. ØSU hilste i sin udtalelse af 20. oktober 1994 () elementerne i den grundlæggende revision af den generelle præferenceordning velkommen. ØSU understregede, at det ønskede en betydelig forenkling af proceduren. Efter ØSU's mening ville dette være en fordel for både udviklingslande og importører.

3.2. ØSU bifalder udelukkelsen af de tre nævnte lande, eftersom det ønsker at tildele de mindst udviklede lande en fortrinsstilling. Allerede fra 1996 blev visse, særligt konkurrencedygtige varegrupper taget ud af ordningen (se bilag).

3.3. ØSU savner en overgangsordning for »flydende varer« svarende til overgangsordningen i artikel 20 i forordning (EF) 3281/94.

3.4. ØSU bifalder desuden, at neutralitetsprincippet anvendes som beskrevet i finansieringsoversigten. ØSU ser gerne, at det støttebeløb, som herved frigøres, så hurtigt som muligt kommer fattigere lande til gode.

3.5. ØSU bifalder Kommissionens forslag om, at udelukkelsen fra toldpræferenceordningen ikke må få negative konsekvenser for den regionale oprindelseskumulation, som navnlig Singapore deltager i som medlem af ASEAN. Derved forhindres, at det industrielle samarbejde mellem disse lande lider skade. Undtagelser fra de gældende regler om oprindelsesland, som for nylig trådte i kraft for visse syd- og sydøstasiatiske lande, har i hvert fald allerede gjort ordningen som helhed mere uklar.

3.6. ØSU hilste i sin tidligere udtalelse særbestemmelser vedrørende en social- og miljøklausul velkommen, men gjorde dengang samtidig opmærksom på de problemer, som en sådan ville kunne afstedkomme (). ØSU gentager, at dette udmærkede tiltag kun vil få den ønskede virkning, hvis det ikke samtidig forringer ordningens gennemsigtighed og forudsigelighed, hvilket meget let kan ske.

3.7. ØSU har med glæde noteret sig, at revisionen af GSP har ført til større gennemsigtighed og forudsigelighed med positive virkninger for såvel eksportører og myndigheder i udviklingslandene som for de europæiske importører. ØSU er bekymret for, at denne gennemsigtighed og forudsigelighed kan lide skade i ordningen som helhed, og beder derfor Kommissionen om at være meget opmærksom på dette aspekt i sin endelige beslutning, samt holde øje med virkningerne og holde ØSU informeret gennem årsrapporterne.

Bruxelles, den 10. december 1997.

Tom JENKINS

Formand for Det Økonomiske og Sociale Udvalg

() Forslag til Rådets forordning (EF) om anvendelse af et flerårigt arrangement med generelle toldpræferencer for perioden 1995-1997 for visse industrivarer med oprindelse i udviklingslande. Forslag til Rådets forordning (EF) om forlængelse for 1995 af anvendelsen af forordning (EØF) nr. 3833/90, (EØF) nr. 3835/90 og (EØF) nr. 3900/91 om anvendelse af generelle toldpræferencer på visse landbrugsprodukter med oprindelse i udviklingslande KOM (94) 337 endelig udg.

() KOM (97) 533 endelig udg.

() EFT C 397 af 31.12.1994.

() Punkt 9 i udtalelsen.

BILAG til Det Økonomiske og Sociale Udvalgs udtalelse

>TABELPOSITION>

>TABELPOSITION>